Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 497/14/5505	Liptovský Mikuláš, 19.12.2014
EEČ : 2-39-516-2014

U Z N E S E N I E

Trestná vec:	obvinená XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Liptovský Mikuláš
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
V presne nezistený deň v mesiaci február 2014 v mieste svojho trvalého bydliska po predchádzajúcej hádke so svojím manželom XXXXX, nar. XXXXX, trvale bytom XXXXX, v maštali zobrala do ruky sekeru, zdvihla ju do úrovne pliec a pritom mu vulgárne nadávala a kričala na neho, že ho s tou sekerou ovalí, na čo on priskočil k nej, sekeru jej z ruky vytrhol a odhodil, následne dňa 09.08.2014 vo večerných hodinách prišla do spálne, kde v tom čase XXXXX spal na posteli, začala ho udierať päsťami do oblasti hrudníka a rúk, keď sa prebudil, prestala ho biť, odišla preč a po chvíli sa k nemu opäť vrátila, päsťami ho viackrát udrela do ramena a predlaktia ľavej ruky, pričom mu vulgárne nadávala a vyhrážala sa mu, že ho zabije vázou a týmito údermi mu spôsobila hematóm v oblasti ľavého predlaktia, ktoré zranenie si u neho vyžiadalo lekárske ošetrenie s doposiaľ neustálenou dobou sťaženia jeho obvyklého spôsobu života a taktiež dna 24.09.2014 v čase okolo 07.30 hod. prišla za XXXXX do kuchyne, začala mu vulgárne nadávať a povedala mu: „Ak mi ty semka do tohto bytu došikuješ tú kurvu Irenu, tak ja ti tu vravím, že najprv pichnem nožom teba, potom tú kurvu a potom pichnem seba.“

lebo obvinený nebol v čase činu pre nepríčetnosť trestne zodpovedný

Odôvodnenie:
	Policajt Obvodného oddelenia PZ XXXXX v konaní sp. zn. ČVS:ORP-850/OO-LM-2014 viedol proti XXXXX trestné stíhanie pre prečin nebezpečného vyhrážania podľa § 360 ods. 1, ods. 2 písm. a/, b) Trestného  zákona pre skutok, ktorý je popísaný vo výroku tohto uznesenia.
	Dňa 18.12.2014 po skončení skráteného vyšetrovania mi policajt predložil vyšetrovací spis s návrhom na zastavenie trestného stíhania.
	Na základe podaného návrhu som preskúmal predložený vyšetrovací spis a zistil som, že jeho návrh na zastavenie trestného stíhania XXXXX je dôvodný.
	Policajt po začatí trestného stíhania a vznesení obvinenia vypočul obvinenú, poškodeného XXXXX, zabezpečil výpis zo zdravotnej dokumentácie poškodeného a na základe príkazu sudcu pre prípravné konanie Okresného súdu XXXXX pribral do konania znalcov - psychiatrov za účelom vypracovania znaleckého psychiatrického posudku.
	Po vyhodnotení dôkaznej situácie tak ako ju ustálil policajt, som dospel k záveru, že XXXXX je dôvodne podozrivá zo spáchania skutkov, ktoré sú uvedené vo výroku tohto uznesenia a toto jej konanie napĺňa pojmové znaky prečinu nebezpečného vyhrážania podľa § 360 ods. 1, 2  písm. a/, b/ Trestného zákona.
	Zo záverov znaleckého psychiatrického posudku, ktorý podali znalkyne XXXXX a XXXXX, vyplýva že XXXXX trpí na duševnú poruchu - tzv. poruchu s bludmi, ktorá sa prejavuje obsahovými poruchami myslenia, prítomné sú u nej bludy paranoidné, emulačné, zdanlivo logické a systematizované, bludné obsahy sú spojené s matrimoniálnou krízovou situáciou. Podľa znalcov XXXXX touto duševnou poruchou trpela v čase spáchania skutku, pre ktorú mala vymiznutú schopnosť rozpoznať protiprávnosť svojho konania, ako aj mala vymiznutú schopnosť svoje konanie ovládať. Súčasne znalci konštatovali, že XXXXX nechápe zmysel trestného konania, nechápala zmysel trestného konania ani v čase spáchania skutku, pobyt XXXXX na slobode je pre spoločnosť nebezpečný a preto znalci aj navrhli uložiť XXXXX ochranné ústavné psychiatrické liečenie.
	Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 
	Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak Trestný zákon neustanovuje inak.
	Vzhľadom k tomu, že XXXXX v čase spáchania trestného činu, pre ktorý je trestne stíhaná, nemohla pre duševnú poruchu rozpoznať protiprávnosť svojho konania a ani nemohla ovládať svoje konanie, je u nej vylúčená trestná zodpovednosť a v takom prípade je nutné jej trestné stíhanie zastaviť.
	Na základe vyššie uvedených dôvodov som preto rozhodol tak, ako je to uvedené vo výrokovej časti tohto uznesenia.
	Vzhľadom na závery znaleckého psychiatrického posudku po právoplatnosti tohto uznesenia bude neodkladne podaný na príslušný súd návrh na uloženie ochranného ústavného psychiatrického liečenia XXXXX.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Sochor
prokurátor